Gedagte vir die dag:  Begin met aanbidding    Foto: pixabay.com Jy moet die Here jou God aanbid en Hom alleen dien. (Matteus 4:10) Die leraar van ’n groot kerk in Suid-Korea is ’n man wat die grootste deel van sy lewe op sy knieë deurbring. Hy staan elke oggend op en bid vir twee tot drie ure. Hierdie man is ’n nederige man, ’n kragtige prediker van die evangelie en een wat God in sy gesin en in sy bediening geseën het. Hy word nie net in Korea gerespekteer en hooggeag nie, maar oor die hele wêreld heen. Wanneer jy met hom praat, is dit duidelik dat hy die Een van wie hy praat baie goed ken, want hy buig elke dag voor God om Hom te aanbid en by Hom te leer. Die beste manier om ’n dag te begin, is op jou knieë in aanbidding voor God wat in die eerste plek vir jou dié dag gegee het. Here, ons bid dat ons aanbidding U sal verheug, want U is ons lof waardig. Amen